amedyaz yefka anzi i nekni s ulli, imi yebɣa ad yini d agdud ur nefhim, ur neɣri, i yellan d abhim, d aɣref i yettabaɛen kan mebla ameyyez d uxemmem, mačči am yirgazen isertanen deg udabu i d-yufraren fell-asen, ɣran, fahmen, snen d nutni i iḥekmen. yesserwes aɣref aqbayli s ulli, di lmeqsud n lqella n lefhama d utbaɛ deffir n wid iḥekmen, am tikli-nsen seddaw n leɛnaya n bab-it-sen. daɣen nezmer ad nini belli tanfalit-agi d tunuɣt n temgelfyirt, imi di tilawt amedyaz yebɣa ad yini tanmegla n wayen i d-yebdar, tanmegla-agi d lefhama d tmusni n ugdud aqbayli aladɣa di tsertit ɣef yisertanen iḥekmen i yesnen kan i tukerḍa d txidas d uzaglu, lmaqsud seg waya belli tamusni d lefhama-nneɣ tugar neɣ tufrar ɣef tmusni n yisertanen n udabu. Iswi n umedyaz si tunuɣt-agi d tufkin n tegnit i yimeɣri d umseflid akken ad yegzu acu i d-yeqsed di tilawt.